钦定古今图书集成/明伦汇编/交谊典/第071卷 > 宋册府元龟 > 《送白七序》前人
## 钦定古今图书集成/明伦汇编/交谊典/第071卷 > 宋册府元龟 > 《送白七序》前人

天地所以间南北，山川所以别风云。阳舒阴惨，觉造
化之为劳；日运星回，恨良辰之不定。白七官天台杰
气，地乳奇精，当益友之龙头，处通侯之燕颔。灵珠耀
掌，是琴酒之文人；长剑横腰，即风云之烈士。”属天象
掩峻，帝道征祥，吐胸臆之珠玑，作朝廷之鸾凤。寰中
握手，得希代之英灵；天下倾心，尽当年之意气。整秋
驾，驻春装。背横溪之七曲，对长亭之十里。中情易感，
下调多愁。“送君当东陆之前，逢我在北风之别。”嗟乎！
良友不追，神交已远。同人者少，方见阮籍之眼青；知
我者稀，不学冯唐之首白。唯当逊游绝壑，旅悲空山。
幽桂一丛，赏古人之明月；长松百尺，对君子之清风。
既而花鸟争飞，烟霞竞集。青山高而“《望远，白云深而
路遥。贵余以道谁能著后五千言，赠子以言空有离
前四十韵》